Bergprekenen
Store norske leksikon,Religion og filosofi,Religioner og livssyn,Kristendom,Det nye testamentet
Bergprekenen er en samling av Jesu ord, gjengitt som en stor tale i Matteusevangeliet, kapittel 5–7. Prekenen står som en viktig tekst i kristendommen fordi den sammenfatter mye av Jesu lære. Bergprekenen har fått sitt navn fordi den ble holdt på et fjell (åpenbaringens sted) i Galilea. Den er den første av fem store taler i Matteusevangeliet. En lignende, men mye kortere tale finnes i Lukasevangeliet kapittel 6, vers 20–49.
Bergprekenen inneholder ni såkalte saligprisninger og seks antiteser. Deretter står det om viktigheten av disiplene, og praksis når det gjelder gaver til de fattige, bønn og faste. I Bergprekenen står også bønnen Vår Far (Fadervår), den mest brukte bønnene i kristendommen. I siste del av prekenen skildres en rekke lignelser som handler om å leve hver dag i tillit til Guds omsorg. Flere av lignelsene i Bergprekenen har blitt til ordtak som brukes i dagligtalen. Et eksempel er ordtaket å kaste perler for svin. Saligprisningene Bergprekenen starter med de ni saligprisningene: Salige er de fattige i ånden, for himmelriket er deres. Salige er de som sørger, for de skal trøstes. Salige er de ydmyke, for de skal arve jorden. Salige er de som hungrer og tørster etter rettferdigheten, for de skal mettes. Salige er de barmhjertige, for de skal få barmhjertighet. Salige er de rene av hjertet, for de skal se Gud. Salige er de som skaper fred, for de skal kalles Guds barn. Salige er de som blir forfulgt for rettferdighets skyld, for himmelriket er deres Ja, salige er dere når de for min skyld håner og forfølger dere, lyver og snakker ondt om dere på alle vis. Gled og fryd dere, for stor er lønnen dere har i himmelen. Slik forfulgte de også profetene før dere.  Å være salig, eller å være velsignet av Gud, betyr å være fylt av en dyp og intens lykke, også forstått som en fullkommen lykke. I Bergprekenen antyder Jesus at mennesker som har egenskapene listet ovenfor vil oppleve en fullkommen lykke i Guds himmelrike. Antitesene Etter de ni saligprisningene følger de seks antitesene. Med absolutt autoritet fremsetter Jesus den nye loven i kontrast til den gamle og gjeldende. Jesus begynner hver antitese slik: «Dere har hørt det sagt...» Dette er fordi Jesus viser til de ti bud som Gud åpenbarte til Moses på Sinaifjellet, ifølge det gamle testamentet og Tanakh. De seks antitesene tar for seg: Lovens oppfyllelse Drap og sinne Ekteskap og skilsmisse Ed og ærlighet Å gjengjelde ondt med godt Elsk deres fiender  Antitesene heter nettopp det fordi Jesus i Bergprekenen setter et «men» bak hver av lovene han gjennomgår. «Men jeg sier dere» benyttes ikke i talen som en motsetning til den tidligere loven, men forteller om den nye måten å forstå den gamle loven på. Jesus sier i Bergprekenen at han ikke har kommet for å oppheve noen av de gamle lovene, men for å oppfylle dem. Les mer i Store norske leksikon Fadervår Jesus Det nye testamentet kristendom Eksterne lenker Bibel.no: Bergprekenen